Document ID: 32009R0975

KOMISSION ASETUS (EY) N:o 975/2009,
annettu 19 päivänä lokakuuta 2009,
elintarvikkeiden kanssa kosketukseen joutuvista muovisista tarvikkeista annetun direktiivin 2002/72/EY muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikkeen kanssa kosketukseen joutuvista materiaaleista ja tarvikkeista ja direktiivien 80/590/ETY ja 89/109/ETY kumoamisesta 27 päivänä lokakuuta 2004 annetun Euroopan parlamentin ja neuvoston asetuksen (EY) N:o 1935/2004 (1) ja erityisesti sen 5 artiklan 2 kohdan,
sekä katsoo seuraavaa:
(1)
Elintarvikkeiden kanssa kosketukseen joutuvista muovisista tarvikkeista 6 päivänä elokuuta 2002 annetussa komission direktiivissä 2002/72/EY (2) vahvistetaan luettelo monomeereistä ja muista lähtöaineista, joita voidaan käyttää muovisten tarvikkeiden valmistuksessa. Euroopan elintarviketurvallisuusviranomainen, jäljempänä ’elintarviketurvallisuusviranomainen’, on äskettäin antanut myönteisen tieteellisen arvioinnin eräistä muista monomeereistä ja lähtöaineista, jotka olisi lisättävä nykyiseen luetteloon.
(2)
Direktiivi 2002/72/EY sisältää myös yhteisön luettelon lisäaineista, joita voidaan käyttää muovisten tarvikkeiden valmistamisessa. Elintarviketurvallisuusviranomainen on äskettäin antanut myönteisen tieteellisen arvioinnin eräistä muista lisäaineista, jotka olisi lisättävä nykyiseen luetteloon.
(3)
Sen vuoksi direktiiviä 2002/72/EY olisi muutettava.
(4)
Direktiivin 2002/72/EY 4 artiklan 1 kohdan mukaan kyseisen direktiivin liitteessä III olevasta yhteisön lisäaineluettelosta tulee sallittujen lisäaineiden luettelo 1 päivänä tammikuuta 2010. Sen vuoksi mainitun direktiivin liitteessä III olevissa otsikoissa ei enää saisi viitata ”epätäydelliseen” lisäaineluetteloon.
(5)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan direktiivin 2002/72/EY liitteet II, III, IV a, V ja VI tämän asetuksen liitteiden I-V mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä lokakuuta 2009.

Labels: 3
0
1
17